ผ่อนรถดีมีคืนดอก5%
ลีสซิงเร่งกระตุ้น‘รถคันแรก’ดาวน์0%ผ่อนนาน90เดือน
12 ต.ค. 2554

ลีสซิงเร่งกระตุ้น‘รถคันแรก’ดาวน์0%ผ่อนนาน90เดือน
ลีสซิงโหมแคมเปญล่อใจซื้อรถคันแรก ผ่อนดีได้ดอกเบี้ยคืน 5% ยันดาวน์ 0%
นายประพันธ์ อนุพงษ์องอาจ ผู้ช่วยกรรมการผู้จัดการ ธนาคารธนชาต เปิดเผยว่า ธนาคารได้จัดแคมเปญพิเศษเพื่อกระตุ้นยอดขายให้กับโครงการรถคันแรกในช่วงระหว่างวันที่ 11-14 ต.ค.นี้โดยเฉพาะ ซึ่งลูกค้าจะได้รับดอกเบี้ยคืน 5% ของดอกเบี้ยเช่าซื้อ หากลูกค้าได้ผ่อนชำระค่างวดตรงเวลาที่กำหนด 18 เดือนติดต่อกัน แต่ต้องได้รับการอนุมัติและทำสัญญาเช่าซื้อภายในวันที่ 31 ธ.ค.นี้
นายภิญญาวัฒน์ จันทรกานตานนท์ กรรมการผู้จัดการ บริษัท กรุงไทยธุรกิจลีสซิ่ง กล่าวว่า ในส่วนของบริษัทใช้แคมเปญดาวน์ 0% ผ่อนนาน 84 เดือน และคิดดอกเบี้ยพิเศษเริ่มต้นที่ 2.35% จากปกติดอกเบี้ยอยู่ที่ 2.6% ซึ่งคาดว่าจะมีส่วนช่วยกระตุ้นความสนใจให้กับลูกค้ามากขึ้น แต่ยังไม่สามารถประเมินยอดสินเชื่อได้ เนื่องจากลูกค้าส่วนใหญ่อาจอยู่ระหว่างแก้ไขปัญหาจากน้ำท่วม
นางชูศรี แพทย์เจริญ ผู้ช่วยกรรมการผู้จัดการใหญ่ สายงานการตลาดและวางแผนกลยุทธ์ บริษัท อยุธยา แคปปิตอล ออโต้ ลีส หรือ กรุงศรี ออโต้ กล่าวว่า บริษัทได้ใช้กลยุทธ์ดอกเบี้ย 0% ฟรี 2 เดือน และผ่อนยาวได้ถึง 90 เดือน คิดดอกเบี้ยเริ่มต้นที่ 2.35% ซึ่งคาดว่าจะดึงดูดความสนใจจากลูกค้าได้
นายสติ ศังขวณิช กรรมการผู้จัดการ บริษัท อะมานะฮ์ ลิสซิ่ง กล่าวว่า บริษัทใช้แคมเปญดาวน์ต่ำ เริ่มที่ 5% จากปกติดาวน์เริ่มที่ 20% ให้ผ่อนนานสุด 84 เดือน ซึ่งฐานลูกค้ารถคันแรกนั้นน่าจะมีรายได้ขั้นต่ำที่ 1.5 หมื่นบาท หรือเมื่อหักค่าใช้จ่ายแล้วควรมีเงินเหลือเป็นค่าผ่อนชำระประมาณเดือนละ 7,500 บาท แต่หากลูกค้ามีรายได้ไม่ถึงเกณฑ์ที่กำหนด บริษัทก็จะใช้วิธีเพิ่มเงินดาวน์แทน
นายชลิต ศิลป์ศรีกุล ผู้ช่วยกรรมการผู้จัดการใหญ่ ธนาคารทิสโก้ กล่าวว่า ธนาคารได้ออกแคมเปญในงานนี้โดยร่วมกับพันธมิตรรถยนต์ฟอร์ด มาสด้า และเชฟโรเลต โดยเริ่มดาวน์ขั้นต่ำที่ 5% ผ่อนนาน 84 งวด และคิดอัตราดอกเบี้ยพิเศษ ซึ่งคาดว่าจะได้ยอดสินเชื่องานนี้ประมาณ 1,000 ล้านบาท หรือประมาณ 2,000 คัน เฉลี่ยสินเชื่อคันละ 5 แสนบาท
นายสมพร สืบถวิลกุล กรรมการผู้จัดการใหญ่ บริษัท ทิพยประกันภัย กล่าวว่า บริษัทคาดว่าจะได้เบี้ยประกันภัยรถยนต์จากโครงการรถคันแรกประมาณ 5% ของเป้าโครงการ 5 แสนคัน ซึ่งถือเป็นส่วนหนึ่งของการตอบสนองนโยบายของรัฐบาล